— Дарожная карта — гэта шэсць напрамкаў, паводле якіх павінна выконвацца рэформа вышэйшай адукацыі ў Беларусі. На наш погляд, самае складанае для Беларусі — імплементацыя фундаментальных акадэмічных каштоўнасцяў, такіх, як акадэмічная свабода і ўніверсітэцкая аўтаномія. Тэарэтычна, мусіць быць нейкі міжнародны механізм маніторынгу, але ён яшчэ не наладжаны. Экспертны камітэт, які павінен займацца рэалізацыяй дарожнай карты ў Беларусі, яшчэ ў стадыі афармлення. Ёсць дзве асобы з боку Мінадукацыі, якія ажыццяўляюць камунікацыю з экспертным камітэтам. Уся гэтая дзейнасць быццам бы мусіць быць празрыстая. Але пакуль цяжка гаварыць, што механізм працуе, як і сцвярджаць адваротнае. Грамадскі Балонскі камітэт, Нацыянальная платформа Форума грамадзянскай супольнасці, пры якой створана камісія па кантролі за рэалізацыяй Дарожнай карты, лічаць, што нельга спадзявацца толькі на афіцыйную інфармацыю. Варта ствараць незалежныя інструменты маніторынгу.